Roknað verður við, at sonevnda MFI 3-hagtalsskipanin, sum verður ment komandi tíðina, kann gerast gagnligt amboð hjá myndugleikum, peningastovnum og øðrum, sum ynskja at gera metingar av møguleikum og vandamálum, sum hava við fíggjargeiran og búskapin sum heild at gera. Í fyrsta umfari eru tað føroysku peningastovnarnir, sum vera við í MFI 3-skipanini. Ætlanin er tó, at eisini aðrir viðkomandi fíggjarstovnar skulu gerast partar av skipanini, sum frá líður. Hagstova Føroya er yvirskipaði hagtalsmyndugleiki landsins. Í eldri avtalu millum hagstovuna og landsbankan er arbeiðsbýti millum stovnarnar ásett, sum áleggur landsbankanum at standa fyri hagtalsframleiðslu, sum hevur við fíggjargeiran at gera. Tilsvarandi arbeiðsbýti er vanligt í ES-londum, og er eisini galdandi í Danmark millum nationalbankan og Danmarks Statistik.